דברים ליום הזיכרון תשע"ז 2017

כמדי שנה אנו נפגשים, חברי כפר מנחם, תושבים ואורחים, ביום הזה ובמקום הזה, לצד המשפחות השכולות, וכמו תמיד המילים מתגמדות אל מול השכול.

אנו העומדים סביב, משתנים, מתבגרים, מזדקנים. יקירינו הטמונים פה יישארו צעירים לנצח.

איש מאיתנו אינו מסוגל ולו במקצת להבין את הכאב הנורא של קרובי החללים, שחייהם השתנו לבלי הכר מאז אותה ההודעה. לנו לא נותר אלא להשפיל את מבטינו בעומדנו מולכם. יום זה הוא יום הזיכרון לחללי מערכות ישראל, אבל עבורנו, חברי כפר מנחם, הקרובים והחברים המכונסים פה, זה אינו יום זיכרון לחיילים אלמונים. מי שחיים פה שנים רבות מכירים את השמות ואת המשפחות, ובכל שנה אנו מזכירים ונזכרים בחללי הקיבוץ.

מי ייתן ומעגל הדמים ייפסק.

ביום זה נזכור את בנינו ואת חברינו.

יעקב רינגל גולדשמיט – נפל בשנים עשר בנובמבר 1950 בפיצוץ מחסן מוקשים בחורשת כפר מנחם. בן 30 בנופלו.

עמרם בן חורין – נפל בשישה ביוני 1967 במלחמת ששת הימים בעת כיבוש העיר עזה. בן 27 בנופלו.

יוחנן בן חורין – נפל בשישה ביוני 1967 במלחמת ששת הימים בהסתערות צנחנים על עורף המתחם המצרי באום כתף בסיני. בן 22 בנופלו.

דני גלבוע – נפל בארבעה בנובמבר 1970 בתאונת דרכים ליד ג'וליס בדרכו לשירות מילואים בתעלת סואץ. בן 28 בנופלו.

עמוס ברגר – נפל בשבעה באוקטובר 1973 במלחמת יום הכיפורים בקרב בוקעתה נגד מערב סורי במשימת חילוץ אנשי יחידתו. בן 20 בנופלו.

גברי ברעם – נפל בשישה באוקטובר 1973 במלחמת יום הכיפורים על גדת תעלת סואץ מול אסמעליה מטיל נ"ט שפגע בטנק שלו. בן 18 בנופלו.

ראובן כהן – נפל בעשרה באוקטובר 973 במלחמת יום הכיפורים בהפגזה סורית בקרבות רמת הגולן לאחר שנאלץ לנטוש את הטנק שעליו פיקד. בן 27 בנופלו.

גיא שלו – נפל בתשעה עשר באוגוסט 1980 בפשיטת צה"ל על מעוזי מחבלים בדרום לבנון. בן 20 בנופלו.

גדי פטיש – לוחם השייטת. נפטר ממחלת הסרטן בשמונה בינואר 1990. בן 45 במותו.

יואל בן אשר – לוחם השייטת. נפטר ממחלת הסרטן בחמישה עשר באפריל 2004. בן 53 במותו.